Majoitus oli erinomainen valinta Dublinissa yöpymiseen. Emäntämme oli erittäin ystävällinen, avulias ja joustava, ja tunsimme olomme tervetulleiksi. Saimme häneltä mm. hyvin hyödylliseksi osoittautuneen listan asioista, joita Dublinissa voi nähdä & tehdä. Tarjottu aamupala oli maukas ja riittoisa. Huone oli todella tilava ja varustettu mukavilla sängyillä, jääkaapilla ja isolla kylpyhuoneella kylpyammeineen. Vessanpöntön vesisäiliö oli hieman epäkäytännöllinen, koska se tyhjeni kerrasta 10-15 minuutiksi, mutta loppujen lopuksi sekään ei juuri haitannut kahden henkilön käytössä. Äänieristys käytävän puolelta olisi voinut olla parempi, mutta talo oli hyvin rauhallinen eli kyseessä oli ainakin meille lähinnä teoreettinen ongelma. Majoittajaperhe asuu majoituskautena talon pihalla pienessä rakennuksessa, joten yksityisyyttä on sitä hakeville tarjolla riittävästi, vaikka muita vieraita toisissa huoneissa majoittuisikin. Paikan sijainti oli mainio, sillä Phibsboroughin alue on todella kiinnostava ja keskustaan ei kestä kauaa edes kävelemällä. Mm. ruokakauppa ja laadukkaita pubeja löytyy lähietäisyydeltä. Kaiken kaikkiaan emme olisi voineet juuri parempaa majoitusta näin hyvällä hinnalla toivoa. Vahva suositus!